ועדת הכלכלה, כנסת 23, פרוטוקול מספר 20, 2020-07-06 11:00

יעקב מרגי: בוקר טוב, אני מתכבד לפתוח את ישיבת ועדת הכלכלה של הכנסת.

יעקב מרגי: 6 ביולי 2020, י"ד בתמוז התש"ף.

יעקב מרגי: על סדר-היום: הצעת חוק שירותי תעופה (פיצוי וסיוע בשל ביטול או שינוי בתנאיה) (הוראת שעה – נגיף הקורונה החדש), התש"ף-2020.

יעקב מרגי: זו הצעת חוק ממשלתית, 1300.

יעקב מרגי: חברים, אני נותן לכם תזכורת.

יעקב מרגי: דיון מקדים היה על החוק.

יעקב מרגי: הוועדה קיימה דיון מקדים אחד ארוך, שהתחלק אפילו לכמה פעמים.

יעקב מרגי: מיצינו בדיון המקדים.

יעקב מרגי: לאחר מכן היתה הקראה של סעיף-סעיף והיה דיון מעמיק.

יעקב מרגי: שינינו חלק מהדברים, והיום אנו מגיעים לשלב ההקראה המתוקנת.

יעקב מרגי: אומר כמה מילים, לאחר מכן אתן ליועץ המשפטי של הוועדה לומר כמה מילים.

יעקב מרגי: אנו לא פותחים דיון.

יעקב מרגי: חבריי, אלה שלא השתתפו בדיון – תתאפקו בסבלנות, אלא אם כן יש הערות לנוסח, כי אנו צמודים למה שהוחלט וסוכם בדיונים הקודמים.

יעקב מרגי: לכן אנא, סבלנות.

יעקב מרגי: אם יתאפשר, גם, ונראה שיש סעיף כזה או אחר, אבל לא ננצל את זה - ניתן הסבר, אבל לא פותחים דיון.

יעקב מרגי: בבקשה, איתי.

איתי עצמון: כפי שיושב-ראש הוועדה, הנוסח שמונח על שולחן הוועדה והופץ גם מבעוד מועד ביום חמישי, כולל בסימונים בצהוב, כפי שתראו - את החלטות הוועדה, ההסכמות שהתקבלו כאן – לא אושרו בהצבעה פורמלית, אבל בהחלט הוסכמו על דעת החברים שהשתתפו בדיונים, ומשקפים במהות את תוצאת הדיון הממושך שהיה בכל סעיף וסעיף.

איתי עצמון: שתי הערות קטנות, או שינויים קטנים, לעומת ההסכמות שהושגו ביום רביעי: אחת, לעניין חישוב מחיר כרטיס טיסה במסגרת השבת התמורה לנוסע – חישוב מחיר כרטיס טיסה, אם הכרטיס נרכש כחלק מחבילת נופש, חבילת תיור – הוספנו הבהרה לעניין הזה – נגיע לכך במהלך ההקראה – שאם הכרטיס מונפק כחלק מחבילת תיור, מחשבים את סכום שובר הזיכוי שהנוסע יכול להחליט אם הוא מקבל או לא – לפי הוראות שקיימות היום בחוק.

איתי עצמון: אנחנו לא משנים את ההוראות שקיימות היום בחוק במהלך תקופת הוראת השעה.

איתי עצמון: אותו דין שחל היום לגבי כרטיס שנרכש כחלק מחבילת מתיור, הדין הזה יחול גם לגבי חישוב המחיר לצורך שובר הזיכוי.

איתי עצמון: יש עוד התאמה טכנית קטנה: סעיף 6 שמדבר על ההטבות שמקבל נוסע במקרה של ביטול טיסה – כיוון שערכנו בו הרבה מאוד שינויים, ויש הפניות לסעיף הזה לאורך החוק, נעשה את ההתאמות הטכניות.

איתי עצמון: אגע בכך במהלך הקראת הסעיף – התאמות טכניות בנוסח החוק, כפי שיחול בעת הוראת השעה.

יעקב מרגי: תודה.

יעקב מרגי: ניגש להקראה.

יעקב מרגי: בבקשה.

יעקב מרגי: כל מי שיש לו הסתייגות, שיפנה תשומת לבנו.

יעקב מרגי: נעשה הצבעה על סעיף-סעיף.

רננה שחר: הצעת חוק שירותי תעופה (פיצוי וסיוע בשל ביטול טיסה או שינוי בתנאיה) (הוראת שעה – נגיף הקורונה החדש), התש"ף–2020.

רננה שחר: 1.

רננה שחר: תחולת חוק שירותי תעופה (פיצוי וסיוע בשל ביטול טיסה או שינוי בתנאיה) על טיסות שמועד ההמראה הנקוב בכרטיס הטיסה הוא בתקופה הקובעת.

רננה שחר: לעניין טיסות שמועד ההמראה הנקוב בכרטיסי הטיסה שהונפקו לגביהן הוא בתקופה שמיום תחילתו של חוק זה – פה אנחנו מציעים: או מיום 15 ביולי 2020.

רננה שחר: הכוונה היא שלפי המדיניות של הייעוץ המשפטי של הכנסת, שמבקש שבחוקים צרכניים יום התחילה לא יהיה דבר נסתר – אם לא אומרים דבר – זה יום פרסומו ברשומות.

רננה שחר: זה אומר שהצרכן צריך לחפש ברשומות מתי זה פורסם.

רננה שחר: התבקשנו לכתוב תאריך, שהוא מאוחר ליום הפרסום, כלומר לא יהיה רטרואקטיבי.

יעקב מרגי: גברתי, בואי נעשה סדר: את מקריאה.

יעקב מרגי: אם יש הערות, להשאיר ליועץ המשפטי של הוועדה.

רננה שחר: מאה אחוז.

רננה שחר: עד יום י"א באלול התש"ף (31 באוגוסט 2020) (להלן – התקופה הקובעת), יקראו את חוק שירותי תעופה (פיצוי וסיוע בשל ביטול טיסה או שינוי בתנאיה) , התשע"ב–2012‏ (להלן – החוק העיקרי), כך: (1) בסעיף 1, לפני ההגדרה "הטבות" יבוא: ""הוראת השעה" – חוק שירותי תעופה (פיצוי וסיוע בשל ביטול טיסה או שינוי בתנאיה) (הוראת שעה – נגיף הקורונה החדש), התש"ף

רננה שחר: –2020‏;"

איתי עצמון: אדוני, זה תיקון יותר טכני, לגבי הפניה של חוק הוראת השעה לאורך התיקון.

יעקב מרגי: בבקשה, הערה.

בועז טופורובסקי: אני מבין שאנחנו כאן מתפקדים על תקן ועדת אשראי, לכן אני רוצה שנעשה את זה רק לחברות ישראליות, שכן לכל החברות הזרות יש תוכניות הצלה שונות ומשונות, בהתאם למדינות האחרות.

בועז טופורובסקי: אותי מטריד שהם יפשטו רגל ולא ישלמו כסף לאזרחי ישראל, שיהיו אחרונים.

יעקב מרגי: זו הסתייגות שהגשת או אתה עכשיו מעלה את זה?

בועז טופורובסקי: זו הסתייגות שעכשיו העליתי, לאחר שדיברתי עם היועץ המשפטי.

רננה שחר: אנחנו מתנגדים לכך, אדוני.

רננה שחר: מבחינה משפטית זה לא תואם הסכם השמיים הפתוחים.

יעקב מרגי: ניצמד לנוסח.

יעקב מרגי: תגיש הסתייגות – נצביע עליה.

יעקב מרגי: יש הסתייגות חוץ מלחבר הכנסת בועז טופורובסקי?

יעקב מרגי: מישהו מצטרף אליו?

יעקב מרגי: לא.

יעקב מרגי: אז אנחנו עושים הצבעה על הסתייגות.

איתי עצמון: הסתייגות שקובעת שכל הוראת השעה הזו תחול רק על החברות הישראליות.

איתי עצמון: כמובן, אני מצטרף לעמדתה של עו"ד רננה שחר.

איתי עצמון: יש קושי משפטי עם החלת התיקון הזה רק על חברות התעופה הישראליות.

איתי עצמון: זה נוגד הסכמים בין-לאומיים.

בועז טופורובסקי: זה אשראי, ואפשר לתת אותו.

בועז טופורובסקי: כמו שתוכנית ההצלה לאל על לא תהיה תקפה ללופטהנזה.

איתי עצמון: נכון, מדובר בחוק צרכני שחל, כפי שגם היושב-ראש אמר בדיונים הקודמים, על כל חברות התעופה שמפעילות טיסות מישראל ואליה ולא רק על חברת אל על.

יעקב מרגי: אנחנו מצביעים עכשיו על ההסתייגויות של חבר הכנסת טופורובסקי.

אחמד טיבי: הערה – החברות מאירופה פועלות לפי הנוהל 261/2004 עם חובה להשיב תמורה תוך שבעה ימים.

אחמד טיבי: לכן יש משהו בהצעה הזו של טופורובסקי.

יעקב מרגי: אתה מצטרף להסתייגות שלו?

אחמד טיבי: כן.

יעקב מרגי: מי בעד ההסתייגות של חברי הכנסת בועז טופורובסקי ואחמד טיבי?

יעקב מרגי: מי נגד?

יעקב מרגי: מי נמנע?

יעקב מרגי: הצבעה בעד ההסתייגות – 3 נגד – 9 נמנעים – אין ההסתייגות לא התקבלה.

יעקב מרגי: ההסתייגות לא התקבלה.

לאה ורון: נאמר שחבר הכנסת טיבי מצביע במקום חברת הכנסת יאסין, וניר ברקת מצביע במקום חבר הכנסת דוד ביטן.

איתי עצמון: אדוני, הערה תקנונית: ההצעה הזו עולה לדיון בוועדה.

איתי עצמון: אם היא לא מתקבלת, חברי הכנסת שהציעו את ההצעה, רשאים לבקש להגיש אותה כהסתייגות.

אחמד טיבי: אני מבקש בשם שלושתנו.

יעקב מרגי: רשמו.

יעקב מרגי: נצביע על הסעיף?

איתי עצמון: אני חושב שעל פסקה (1) אפשר להצביע.

איתי עצמון: אני רוצה להסב את תשומת הלב להערה שהעלתה עו"ד רננה שחר לגבי מועד התחילה של החוק.

איתי עצמון: אדוני, ככל שאניח את הצעת החוק הזו השבוע, אין קושי לקבוע שמועד התחילה יהיה 15 ביולי.

איתי עצמון: אם אנחנו לא בטוחים לגבי מועד ההנחה, עדיף להישאר בתקופה שמיום תחילתו של חוק זה.

יעקב מרגי: אומר לכם למה זה חשוב.

יעקב מרגי: הצעתי בדיון הקודם לגבי הצעת החוק הזו – היא חשובה, למרות שיש בה פגיעה, לצערנו הרב, בצרכנים, כביכול – איך אמר בועז טופורובסקי – זה כמו מתן אשראי, אבל במקביל מתנהל משא ומתן בין האוצר לחברות התעופה.

יעקב מרגי: אני מודיע כאן, שייתכן - אני משאיר לי פתח, אלא אם כן ישכנעו אותי – ייתכן שאבקש מהיועץ המשפטי של הוועדה לא להניח את הצעת החוק עד שהאוצר יגיע להסכמות עם חברות התעופה.

יעקב מרגי: לכן אני מקבל את ההערה.

יעקב מרגי: הנוסח יהיה: מיום תחילתו של חוק זה.

יעקב מרגי: נצביע על סעיף 1 להצעת החוק, כולל הפסקה.

יעקב מרגי: מי בעד סעיף 1, כולל הפסקה?

יעקב מרגי: מי נגד?

יעקב מרגי: מי נמנע?

יעקב מרגי: הצבעה בעד הסעיף – 8 נגד – 3 נמנעים – אין סעיף 1 נתקבל.

יעקב מרגי: סעיף 1, כולל, התקבל.

יעקב מרגי: פסקה (2).

רננה שחר: בסעיף 3(א)(2), במקום "21 ימים מהיום שהנוסע או נותן שירות סוכנות הנסיעות כאמור בסעיף 15, לפי העניין, פנה אליו בכתב", יבוא "90 ימים מהמועד הנקוב בכרטיס הטיסה ";.

יעקב מרגי: יש הערות לפסקה?

יעקב מרגי: אין.

יעקב מרגי: מי בעד פסקה (2)?

יעקב מרגי: מי נגד?

יעקב מרגי: מי נמנע?

יעקב מרגי: הצבעה בעד הפסקה – 8 נגד – 1 נמנעים – אין פסקה (2) נתקבלה.

יעקב מרגי: פסקה (2) נתקבלה.

יעקב מרגי: פסקה (3).

רננה שחר: בסעיף 6, במקום סעיף קטן (א) עד (ה) יבוא: (א) נוסע שהונפק לו כרטיס טיסה לטיסה שבוטלה, יהיה זכאי לקבל ממפעיל טיסה או מהמארגן הטבות אלה: (1) שירותי סיוע, ואולם, לעניין שירותי לינה תוגבל הזכאות לשני לילות; (2) השבת תמורה; ואולם מפעיל הטיסה או המארגן רשאי להציע לנוסע, עד תום התקופה האמורה בסעיף 3(א)(2), חלף השבת התמורה, כרטיס טיסה חלופי או שובר זיכוי כאמור בסעיף קטן (א1) , לפי בחירת הנוסע, ויראו שובר זיכוי כאמור כהטבה לפי חוק זה.

רננה שחר: (א1)(1) מפעיל הטיסה או המארגן יודיע באופן ברור לנוסע על זכאותו לבחור בין ההטבות לפי סעיף קטן (א)(2); הסכמת הנוסע לקבלת שובר זיכוי תימסר בכתב; (2) שובר הזיכוי יהיה לפחות בסכום הכולל של התמורה ששולמה בעד כרטיס הטיסה המקורי, ואם כרטיס הטיסה הונפק כחלק מחבילת תיור - יחושב סכום השובר כאמור בסעיף 3(ב)(3); השובר יונפק בתוך 14 ימים מיום קבלת הסכמת הנוסע ובכל מקרה לא יאוחר מהיום האחרון להשבת התמורה כאמור בסעיף 3(א)(2), ויהיה תקף לפחות לשנה; (2א) מפעיל טיסה או מארגן יאפשר לנוסע שהונפק לו שובר זיכוי לממש את השובר, בתקופת תוקפו של השובר, לרכישת כל שירות שהוא מציע למכירה, אף אם השירות אמור להינתן לאחר תום תקופת תוקפו של השובר.

רננה שחר: (2ב) נוסע זכאי להעביר את שובר הזיכוי לאדם אחר, ומנפיק השובר לא יתנה את ההעברה כאמור בתנאים כלשהם או בתוספת תשלום.

רננה שחר: (3) לא מימש הנוסע את שובר הזיכוי בתקופת תוקפו או מימש חלק ממנו, הוא יהיה זכאי לקבל את התמורה ששולמה בעד כרטיס הטיסה המקורי, או את יתרתה, לפי העניין, בתוך 21 ימים מהיום שהנוסע או נותן שירות סוכנות הנסיעות פנה למפעיל הטיסה או למארגן בכתב; הנוסע רשאי לפנות כאמור החל מ-21 ימים לפני תום תוקפו של השובר.

רננה שחר: (4) לעניין סעיף 2(ב)(2) לא יראו כרטיס טיסה שנרכש באמצעות מימוש שובר זיכוי ככרטיס טיסה שהתקבל בלא תשלום או שנרכש בתעריף מיוחד שלא ניתן לציבור במישרין או בעקיפין".

יעקב מרגי: יש הערות?

יעקב מרגי: בבקשה, היועץ המשפטי לוועדה.

איתי עצמון: כפי שציינתי בפתח הישיבה, למעשה כאן החלפנו את רובו של סעיף 6, שמדבר על ההטבות שזכאי להן נוסע בעת ביטול הטיסה.

איתי עצמון: כיוון שיש הפניות לאורך החוק לאותו סעיף 6 – אני מדבר על סעיף 5 לחוק, שעניינו סירוב להטיס נוסע טיסה לרבות בשל רישום יתר – יש שם הפניה לסעיף 6ד שכאן אמור להימחק.

איתי עצמון: נעתיק - לא נעשה שינוי מהותי; פשוט במקום הפניה לסעיף 6ד, נכתוב את מה שכתוב בסעיף 6ד באותו סעיף 5; ועוד התאמה טכנית לגבי סעיף 8 לחוק שמדבר על ההטבות שלהן זכאי נוסע בעת הקדמת מועד הטיסה.

איתי עצמון: היום, לפי החוק, יש זכאות לפיצוי.

איתי עצמון: כפי שאנו יודעים, אין זכאות בתקופת הוראת השעה לפיצוי כספי.

איתי עצמון: גם כאן נצטרך למחוק את ההפניה לסעיף 6, שמדבר על פיצוי כספי בשל הקדמת הטיסה.

יעקב מרגי: יש הסתייגויות לסעיף הזה?

בועז טופורובסקי: לסעיף הזה לא, אבל אדוני היושב-ראש, פספסתי את ההסתייגות לסעיף הקודם.

איתי עצמון: זה לא הסתייגות לסעיף הקודם.

איתי עצמון: אני מבין שזו הוראה נוספת שאתה מבקש להוסיף.

איתי עצמון: זה נושא נפרד.

יעקב מרגי: תציג אותו.

בועז טופורובסקי: אני מבקש, שהשבת התמורה תתבצע דרך קרן מימון גישור אשר תעמוד בחסות המדינה, אשר תיפרע על-ידי מפעיל טיסה מארגן בתוך 90 ממועד ההמראה הנקוב בכרטיס הטיסה.

בועז טופורובסקי: בעצם שהמדינה תספק את האשראי הזה לחברות התעופה ולא הלקוחות עצמם.

איתי עצמון: מי יקים את הקרן?

בועז טופורובסקי: המדינה.

יעקב מרגי: בוא נשמע את המדינה, בבקשה.

חיים בורובסקי: חיים בורובסקי מאגף תקציבים באוצר.

חיים בורובסקי: אדוני היושב-ראש, אנחנו מתנגדים להצעה.

חיים בורובסקי: כפי שאמרנו גם בדיונים הקודמים – זה מתייחס פה לחברת אל על, אבל זה נכון לכלל החברות הישראליות שאנו נמצאים אתן במשא ומתן.

חיים בורובסקי: תוכנית הסיוע שאנו מעמידים הביאה בחשבון את כלל הכספים שהחברות צריכות להחזיר ללקוחות.

חיים בורובסקי: זה נמצא בתוכנית, ועמדנו על זה שיהיה שם.

יעקב מרגי: אתם על סף חתימה?

חיים בורובסקי: אני מציע שתשאל את נציגי אל על.

חיים בורובסקי: על כל פנים, היחסים שבין חברת התעופה לנוסע, זה לא עניינה של המדינה.

חיים בורובסקי: זה בתחום המשפט הפרטי, חוזים.

חיים בורובסקי: המדינה לא צד להסכמים האלה.

יעקב מרגי: הבנו, תודה.

יעקב מרגי: מי בעד ההסתייגות של חבר הכנסת טופורובסקי?

יעקב מרגי: אני מבטל את השאלה – בבקשה.

יבגני סובה: להבין את ההסתייגות – בועז, אתה מדבר על הקרן לריבית הנוספת?

יבגני סובה: כי בדיון הקודם אמרנו שבגלל שההצמדה היא שלילית, אין טעם לדבר עליה.

יבגני סובה: לזה אתה מתכוון?

בועז טופורובסקי: לא.

בועז טופורובסקי: אני מדבר, שהלקוחות יקבלו את הכסף תוך 21 יום, כמו החוק.

בועז טופורובסקי: הפער של ה-69 יום – המדינה תיתן קרן גישור לחברות התעופה.

יבגני סובה: אתה מוחק את מהות החוק.

יעקב מרגי: זה אופייה של הסתייגות.

יעקב מרגי: מי בעד ההסתייגות של חבר הכנסת טופורובסקי?

יעקב מרגי: מי נגד?

יעקב מרגי: מי נמנע?

יעקב מרגי: הצבעה בעד ההסתייגות – 1 נגד – 7 נמנעים – 2 ההסתייגות לא נתקבלה.

יעקב מרגי: ההסתייגות לא נתקבלה.

איתי עצמון: אתה מבקש להעלות את ההסתייגות הזו למליאה?

בועז טופורובסקי: כן.

איתי עצמון: כל פסקה (3), כולל שתי ההתאמות הטכניות שדיברתי עליהן קודם.

יבגני סובה: אולי היינו צריכים לבקש תשובות ברורות יותר בעניין הזה, אז יכול להיות שהיינו מקבלים את ההסתייגות הזאת.

יבגני סובה: לצערי לא קיבלנו במהלך הדיונים.

איתי עצמון: אדוני, הנוסח הזה של סעיפים קטנים (א) ו-(א1), הנוסח משקף את אותן הסכמות שהתקבלו בוועדה.

יעקב מרגי: נצביע על פסקה (3) במלואה.

איתי עצמון: כולל שני תיקוני הנוסח הטכניים במהותם בסעיפים 5 ו-8 לחוק העיקרי.

יעקב מרגי: מי בעד פסקה (3)?

יעקב מרגי: מי נגד?

יעקב מרגי: מי נמנע?

יעקב מרגי: הצבעה בעד הפסקה – 10 נגד – 1 נמנעים – אין פסקה (3) נתקבלה.

יעקב מרגי: פסקה (3) נתקבלה.

יעקב מרגי: בבקשה.

רננה שחר: (4).

רננה שחר: בסעיף 18, במקום הסיפה החל במילים "ואולם לא יינתן" יבוא "ואולם לא יינתן פיצוי כספי לנוסע כאמור, על אף כל הוראה שקבע השר לפני יום תחילתה של הוראת השעה";

איתי עצמון: פסקה (4) עניינה תחולה על טיסות פנים ארציות.

יעקב מרגי: מי בעד פסקה (4)?

יעקב מרגי: מי נגד?

יעקב מרגי: מי נמנע?

יעקב מרגי: הצבעה בעד הפסקה – 8 נגד – 1 נמנעים – אין פסקה (4) נתקבלה.

יעקב מרגי: פסקה (4) אושרה.

יעקב מרגי: סעיף 2.

רננה שחר: 2.

רננה שחר: תחולת חוק שירותי תעופה (פיצוי וסיוע בשל ביטול טיסה או שינוי בתנאיה) על טיסות שמועד ההמראה הנקוב בכרטיס הטיסה קדם לתקופה הקובעת.

רננה שחר: (א) הוראות סעיף 1 יחולו גם על טיסה שמועד ההמראה הנקוב בכרטיסי הטיסה שהונפקו לגביה קדם לתקופה הקובעת והתקיים לגביה אחד מאלה: (1) הטיסה היא מיעד שחלה על חוזר ממנו חובת בידוד בית לפי צו בריאות העם (נגיף הקורונה החדש) (בידוד בית והוראות שונות) (הוראת שעה), התש"ף-2020, כפי שעודכן מעת לעת, או שהטיסה היא ליעד כאמור, ומועד המראתה המתוכנן היה לאחר פרסום צו כאמור; (2) מועד ההמראה הנקוב בכרטיס הטיסה היה ביום ה' באדר התש"ף (1 במרס 2020) או אחריו.

רננה שחר: (ב) על אף האמור בסעיף קטן (א), לעניין טיסה כאמור באותו סעיף קטן יקראו את סעיף 3(א)(2) לחוק העיקרי, כך: במקום "21 ימים מהיום שהנוסע או נותן שירות סוכנות הנסיעות כאמור בסעיף 15, לפי העניין, פנה אליו בכתב" יבוא "90 ימים מהמועד הנקוב בכרטיס הטיסה או 30 ימים מיום תחילתה של הוראת השעה, המאוחר מביניהם.

רננה שחר: ".

יעקב מרגי: יש הערות?

יעקב מרגי: אין.

יעקב מרגי: אין הסתייגויות.

יעקב מרגי: אנו מצביעים על סעיף 2 במלואו.

יעקב מרגי: מי בעד סעיף 2?

יעקב מרגי: מי נגד?

יעקב מרגי: מי נמנע?

יעקב מרגי: הצבעה בעד הסעיף – 9 נגד – 1 נמנעים – אין סעיף 2 נתקבל.

יעקב מרגי: סעיף 2 נתקבל.

יעקב מרגי: בבקשה.

רננה שחר: הארכת התקופה הקובעת.

רננה שחר: 3.

רננה שחר: שר התחבורה והבטיחות בדרכים, בהתייעצות עם שר הכלכלה והתעשייה, ובאישור ועדת הכלכלה של הכנסת, רשאי, בצו, להאריך את התקופה הקובעת לתקופות נוספות, ובלבד שסך כל תקופות ההארכה לא יעלה במצטבר על 9 חודשים, והכול כל עוד קיימות מגבלות שהטילו מדינות על כניסת בני אדם לשטחן או על טיסות לשטחן, לשם התגוננות מפני נגיף הקורונה החדש, המשפיעות באופן משמעותי על תנועת נוסעים מישראל ואליה.

יעקב מרגי: הערות לסעיף 3? אין.

יעקב מרגי: נביא להצבעה.

יעקב מרגי: מי בעד סעיף 3?

יעקב מרגי: מי נגד?

יעקב מרגי: מי נמנע?

יעקב מרגי: הצבעה בעד הסעיף – 9 נגד – 1 נמנעים – אין סעיף 3 נתקבל.

יעקב מרגי: סעיף 3 אושר.

יעקב מרגי: רצית הערה, חבר הכנסת ברקת - בבקשה.

ניר ברקת: רציתי הערה לגבי משרד האוצר, וסליחה שאני בוטה.

ניר ברקת: יש פה כשל תפיסתי מול חברת אל על וענף התעופה.

ניר ברקת: אנחנו מדברים על איך המדינה עוזרת בסיוע ישיר לכל העסקים שבצרות, ללא קשר וללא בדיקה, האם הם מנהלים נכון או לא נכון את העסקים שלהם.

ניר ברקת: זו לא בעיה של המדינה.

ניר ברקת: המקום היחיד שאני רואה באופן בוטה התערבות של משרד האוצר בתוך איך נעשים העסקים, זה רק באל על.

ניר ברקת: אין בשום מקום אחר, אף חברה אחרת בארץ שאני לא שמעתי שהאוצר אומר:

ניר ברקת: לפני שנחליט לתת לכם סיוע – ואני חושב שיש לתת סיוע ישיר – אנחנו רוצים לדעת שאתם מצמצמים, שאתם פה ושם.

ניר ברקת: זה לא קיים בשום עסק אחר במדינה.

ניר ברקת: זה מבזה ופשוט בושה וחרפה.

יעקב מרגי: מצטרף להערה שלך.

ניר ברקת: גם עכשיו, אחרי שהעברנו – לכן אמרתי:

ניר ברקת: אחרי החוק; לא רציתי להפריע לחוק – מפיל את האחריות על התושבים המסכנים במקום לתת אשראי.

יעקב מרגי: אמרנו זאת בדיון.

ניר ברקת: אני יודע.

ניר ברקת: עוד לא מאוחר, שהאוצר יתאפס על עצמו ויחשוב איך לעזור לאל על לא לפטר עובדים אלא איך להחזיר עובדים.

ניר ברקת: המהלך הפנימי בתוך אל על זה לא עניין האוצר.

ניר ברקת: האוצר צריך לדעת שזה כמו כל העסקים האחרים - לסייע להם, ולא להיכנס עכשיו למאבק בין העובדים לבין ההנהלה.

ניר ברקת: זה לא עניין המדינה.

יעקב מרגי: תודה.

יעקב מרגי: בבקשה.

יבגני סובה: אני מבקש בקשת רשות דיבור סיעתית כשהחוק יעלה למליאה.

איתי עצמון: כמובן דורש חתימות של חברי- -

יבגני סובה: ברור, אציג אותן.

יעקב מרגי: כנ"ל חבר הכנסת אנטאנס.

איתי עצמון: לגבי הבקשה של חבר הכנסת שחאדה – אם אתה מבקש בקשת רשות דיבור, אתה לא יכול להגיש הסתייגות.

אנטאנס שחאדה: הצטרפנו להסתייגות.

איתי עצמון: לא ניתן להגיש את שתיהן, לפי התקנון.

יעקב מרגי: כי עומדת לך רשות בהסתייגות.

יעקב מרגי: תודה.

יעקב מרגי: כפי שאמרתי, אני מבקש מהיועץ המשפטי של הוועדה לא להגיש – לגמור הכול, להכין הכול, ולא להניח לעת עתה את הצעת החוק עד שנראה – מנכ"ל אל על, חשוב לי שתהיה קשוב דווקא בשלב הזה.

יעקב מרגי: אמנם גמרנו את החקיקה – זה לא מובן מאליו.

יעקב מרגי: אנחנו בלי שכפ"ץ, הגב שלנו יודע לספוג גם ביקורות על החוק הזה.

יעקב מרגי: החוק הזה לא היה צריך לבוא לעולם, בטח לא בוועדת הכלכלה.

יעקב מרגי: זה חוק שנוסע בכיוון הפוך מכיוון הנסיעה של ועדת הכלכלה, אך בעת הזו ראינו צורך הכרחי לעשות זאת.

יעקב מרגי: שילמנו – בדיון הקודם הצהרנו, שילמנו את חובנו לחברה.

יעקב מרגי: כפעולה מתקנת נקים ועדת משנה לצרכנות של הוועדה, אבל לא נניח את זה על שולחן הכנסת עד שנדע שהתקדמתם לקראת סגירה עם האוצר במתווה הסיוע.

יעקב מרגי: אם תרצה, משפט.

גונן אוסישקין: תודה רבה, אדוני.

גונן אוסישקין: תודה לכל חברי הוועדה ולך בראש על המאמץ.

גונן אוסישקין: אני מזכיר שזה לא ימים כתיקונם.

גונן אוסישקין: אנחנו עכשיו עם 95% מכוח אדם בחברה בחל"ת.

גונן אוסישקין: נגמר לנו הכסף.

גונן אוסישקין: נסכם את המתווה עם האוצר בימים הקרובים.

יעקב מרגי: זו הצהרה לפרוטוקול.

גונן אוסישקין: נשאף לסכם – כי צריך את האוצר.

גונן אוסישקין: רציתי לציין, אדוני, שהכוונה של החברה, להחזיר את כל הכסף ללקוחותיה, והחקיקה הזו תעזור לנו מאוד לממש את המשימה הזאת.

גונן אוסישקין: תודה.

יעקב מרגי: אחזור על מה שאמרנו בדיון - החוק הזה הוא לא חוק לאל על אלא לכל חברות התעופה.

יעקב מרגי: זה שאל על שמה נפשה בכפה ובאה לדיונים, ומשכה את הזרקורים, זו בחירה שלה, אבל אין ספק שלחברת אל על יש מעמד חשוב בחברה הישראלית.

יצחק פינדרוס: לא מספיק.

יעקב מרגי: בעת הזו היא קיבלה תשומת לב.

יעקב מרגי: המנכ"ל, אני מקווה – תקבלו רצינות, תסגרו את המתווה, כי אני רוצה להניח את החוק הזה.

גונן אוסישקין: זה מה שנעשה.

יעקב מרגי: הצעת החוק אושרה לקריאה שנייה ושלישית במליאה.

יעקב מרגי: תודה רבה, הישיבה נעולה.